L'Ajuntament de Sagunt rep els alumnes del programa Erasmus + de l'IES Clot del Moro
13 de desembre 2021

![](/media/c3ynsy5i/c1_mini_m1_recepcionerasmusclotdelmoro.jpg?width=850&height=566.9886363636364)

Este matí l'alcalde de Sagunt, Darío Moreno, i el regidor d'Educació, José Manuel Tarazona, han rebut i donat la benvinguda als participants en el programa Erasmus + de l'IES Clot del Moro. En total, han sigut uns 25 alumnes i, també, professors/es els que han assistit a la recepció. Estos estudiants provenen de països com Bulgària, Itàlia, Romania i Turquia.

L'alcalde de Sagunt, Darío Moreno, ha explicat que «**tothom coneix el programa Erasmus que es pot realitzar en la universitat, però ara el programa Erasmus va molt més enllà i inclou a molta més gent, com vosaltres que esteu en l'institut**». També ha fet referència a Sagunt com un «**conjunt de cultures**», de la qual està molt orgullós.

«**Actualment són moltes les institucions i administracions públiques que estan participant en els programes europeus. En eixe sentit, estic molt orgullós que l'IES Clot del Moro participe en esta iniciativa i pense que és una experiència molt valuosa per a tots vosaltres, tant per als centres com per als estudiants**». L'alcalde ha agraït als estudiants el que hagen vingut a Sagunt i, també, el que participen en este programa.

Per la seua part, el regidor d'Educació, José Manuel Tarazona, s'ha dirigit a l'alumnat desitjant-los una estada agradable i enriquidora i els ha desitjat que gaudisquen molt de «**Sagunt, una ciutat romana i antiga**». Així mateix, ha destacat el positiva que pot ser aquesta experiència després d'haver travessat una pandèmia.

«**Espere que aprengueu moltíssim durant estos dies, també perquè este projecte en particular no sols consistix a aprendre sobre diferents cultures, sinó també a reflexionar sobre la discriminació i sobre l'orientació sexual, entre d’altres; així que no sols es tracta de conéixer a altres persones sinó també reflectix quina és la societat del futur que estem construint. Este programa és molt valuós per això, perquè té eixe nivell de reflexió, de valors i d'ètica i això és realment el que volem per als nostres estudiants**», continuava Moreno. Així mateix, l'alcalde ha explicat que l'Ajuntament sempre serà un gran aliat a l'hora d'arribar a estes iniciatives.

El programa Erasmus+ tracta d'impulsar les perspectives laborals i el desenvolupament personal, a més d'ajudar als sistemes d'educació, formació i joventut a proporcionar un ensenyament i un aprenentatge que doten a les persones de les capacitats necessàries per al mercat laboral i la societat actual i futura.

Amb este projecte s'intenta fer un tomb a la metodologia, canviant la forma de conducta en els centres i creant nous espais i ambients molt més acollidors, càlids i familiars, amb una nova visió d'institut i agafant noves idees i conceptes positius per a l'educació de l'alumnat dels països amics dins del projecte.

*   [](http://www.facebook.com/sharer.php?u=https://aytosagunto.es/va/actualitat/l-ajuntament-de-sagunt-rep-els-alumnes-del-programa-erasmus-de-l-ies-clot-del-moro/ "Facebook")
*   [](http://twitter.com/share?url=https://aytosagunto.es/va/actualitat/l-ajuntament-de-sagunt-rep-els-alumnes-del-programa-erasmus-de-l-ies-clot-del-moro/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/l-ajuntament-de-sagunt-rep-els-alumnes-del-programa-erasmus-de-l-ies-clot-del-moro/ "Linked In")
*   [](mailto:?body=https://aytosagunto.es/va/actualitat/l-ajuntament-de-sagunt-rep-els-alumnes-del-programa-erasmus-de-l-ies-clot-del-moro/)